2018 m. LFF supertaurė
2018 m. Lietuvos futbolo supertaurė (dėl rėmimo sutarčių Betsafe LFF supertaurė) – LFF supertaurės rungtynės, pirmosios oficialios 2018 m. futbolo sezono rungtynės. Nors rungtynės vyko vasario 17 d., bet jau sausio 16 d. supertaurės trofėjus buvo atvežtas į Marijampolę, kur vyko rungtynės. Taurę priėmė merė Irena Lunskienė, ją įteikė LFF prezidentas Tomas Danilevičius ir generalinis sekretorius Nerijus Dunauskas. Rungtynės vyko „Arvi“ futbolo manieže, prekyba bilietais prasidėjo sausio 22 d. Rungtynėse dėl supertaurės varžėsi 2017 m. čempionai „Sūduva“ su „Stumbru“, kurie iškovojo šalies futbolo taurę. „Sūduva“ nugalėjo 5-0 ir iškovojo Lietuvos supertaurę. Naudingiausiu rungtynių žaidėju pripažintas Ovidijus Verbickas („Sūduva“). Nugalėtojų treneris V. Čeburinas teigė, kad pergalę lėmė žaidimas po pirmojo įmušto įvarčio.